Source: https://beta.e-justice.europa.eu/169/MT/defendants_criminal_proceedings?ITALY&member=1
Timestamp: 2019-08-20 10:19:12+00:00
Document Index: 255419

Matched Legal Cases: ['Qorti ', 'Qorti ', 'Qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'qorti ']

Dawn l-iskedi informattivi jispjegaw x’jiġri meta persuna tkun issuspettata jew tiġi akkużata b’delitt.
Dan li ġej huwa sommarju tal-fażijiet tal-proċedura kriminali normali fil-konfront tal-adulti.
Tista’ ssib id-dettalji dwar dawn il-fażijiet kollha tal-proċedura u dwar id-drittijiet tiegħek fl-iskedi informattivi. Din l-informazzjoni ma tissostitwix parir legali u hija maħsuba biss sabiex tagħti gwida.
Il-proċedura tibda meta l-pulizija jew il-Prosekutur Pubbliku jsiru jafu b’fatt li jista’ jiġi kkunsidrat bħala reat jew bħala delitt.
Malli tintemm l-investigazzjoni, il-Prosekutur Pubbliku jibda l-prosekuzzjoni sabiex jagħti bidu għall-proċedura kriminali, sakemm ma jaħsibx li l-każ jista’ jiġi miċħud.
Għal dawk id-delitti li jridu jiġu ttrattati mill-Qorti Kulleġġjali, mill-Qorti tal-“Assise” [simili għall-Qrati tal-Kuruna (Crown Courts) fir-Renju Unit u għad-Distrett Ġudizzjarju Federali (Federal Judicial District) fl-Istati Uniti tal-Amerika], u f’uħud mill-każijiet mill-Qorti b’Imħallef Uniku, il-Prosekutur Pubbliku jressaq talba għal proċess quddiem il-qorti kriminali, quddiem l-Imħallef għas-smigħ preliminari.
Ladarba jintemm is-smigħ preliminari, l-imħallef jista’ jew jibgħat lill-imputat għal proċess quddiem il-qorti kriminali jew jabbanduna l-prosekuzzjoni.
Għal dawk id-delitti li jaqgħu taħt il-kompetenza tal-Qorti b’Imħallef Uniku jew tal-Ġudikant Lajk (Giudice di Pace), il-Prosekutur Pubbliku jinnotifika permezz ta' ċitazzjoni għal proċess quddiem il-qorti kriminali jew permezz ta' ċitazzjoni diretta għal proċess quddiem il-qorti kriminali.
Hemm xi proċeduri speċjali: il-proċess sommarju quddiem il-qorti kriminali, is-sanzjoni mitluba mill-partijiet (proċedura bil-patteġġament), is-sentenza immedjata jew sommarja, il-proċedura b’digriet ta’ kundanna kriminali.
Proċedura kriminali ġeneralment issir fi tliet fażijiet: l-ewwel istanza (il-Qorti tal-“Assise”, il-Qorti Kulleġġjali, il-Qorti b’Imħallef Uniku u l-Ġudikant Lajk [Giudice di Pace]), l-Appell, u l-Qorti tal-Kassazzjoni [l-Ogħla Qorti].
Fl-ewwel istanza, jinġabru l-provi kollha - ix-xhieda u d-dokumenti - u l-proċedura tispiċċa jew b’kundanna jew b’liberazzjoni mill-akkużi.
Inti tista’ tappella kontra s-sentenza tal-ewwel istanza.
Il-Qorti tal-Appell tieħu d-deċiżjoni tagħha billi tikkonferma s-sentenza tal-ewwel istanza jew billi tannullaha parzjalment jew totalment, jew tista’ tannullaha billi tirrinvijaha lura quddiem l-ewwel imħallef.
Inti tista’ tikkontesta d-deċiżjoni tal-Qorti tal-Appell billi tressaq petizzjoni quddiem il-Qorti tal-Kassazzjoni [l-Ogħla Qorti].
Il-Qorti tal-Kassazzjoni tippronunzja s-sentenza li permezz tagħha hija jew tiddikjara li l-petizzjoni mhijiex ammissibbli jew tiċħadha, jew saħansitra tannulla s-sentenza mingħajr ma tirrinvijaha lura, jew fl-aħħar nett tannulla s-sentenza u tirrinvijaha lill-imħallef tal-proċess quddiem il-qorti kriminali.
Malli jintemmu l-fażijiet kollha tas-sentenza, is-sentenza ssir finali. Jekk ikun hemm kundanna b’sentenza, is-sentenza tista’ tiġi infurzata minn dak il-waqt.
Għal informazzjoni dwar reati minuri, bħal reati tat-traffiku fit-triq li ġeneralment min iwettaqhom jeħel penali fissa bħal multa, ara l-Iskeda Informattiva 5.
Jekk jogħġbok innota li l-Kummissjoni Ewropea ma għandha l-ebda rwol fil-proċeduri kriminali fl-Istati Membri u ma tistax tagħtik assistenza jekk ikollok xi lment. F’dawn l-Iskedi Informattivi tingħata informazzjoni dwar kif tressaq ilment u lil min għandek tindirizzah.
2 - Id-drittijiet tiegħi waqt l-investigazzjoni ta' delitt
L-arrest, iż-żamma taħt arrest, iż-żamma taħt arrest preventiv u l-Mandat ta’ Arrest Ewropew
It-tmiem tal-inkjesta preliminari u s-smigħ ta’ qabel il-proċess quddiem il-qorti kriminali.
Il-Kamra tal-Avukati tal-Kawżi Kriminali Taljana